Terni Tislamit n Ussukkes

Tirni Tislamit n Ussukkes (s tefṛensist: Front Islamique du Salut - FIS), d akabar adzayri aqbur ay yellan yekkat akken ad yerr tamurt n Ldzayer d awanak (ddula) islami.

Talalit ed Tsawent

Akabar-a sbedden-t-id Ɛebbassi Madani ed Ɛli Belḥaǧ deg 18 Furar 1989. Deg tefranin n tɣiwanin n 1990, akabar-a yessaweḍ ad d-yerbeḥ amur ameqran seg tɣiwanin n tmurt n Ldzayer. Si 1991, ggan aṭas n tigawin (actions) n ccwal (tikliwin ed yisundiden [grèves]), dɣa d aya ay yejjan awanak adzayri ad ten-yeṭṭef yerna ad ten-yerr ɣer lḥebs.

Si Tfranin Tiwamniyin n 1991 ar Imenɣi Imeselleḥ

Deg tefranin tiwamniyin (parlementaires) n Dujembeṛ n 1991, Tirni Tislamit n Ussukkes terbeḥ tuzzya tamezwarut n tefranin. Maca deg Yennayer n 1992, asmi ay yeffeɣ Cadli Benjedid seg wemkan-nnes n uselway n tegduda, ttwabeṭlent tefranin-nni yerna ttwafesxent tɣiwanin ay yeḥkem ukabar-a. Deg Meɣres n 1992, axxam n ccṛeɛ n temdint n Ldzayer yefsex akabar n Terni Tislamit n Ussukkes, yerna d aya ay yejjan ineḍfaren n ukabar-a ad d-snekren imenɣi imselleḥ i wakken ad ṭṭfen adabu s yiɣil, yerna sbedden-d Igen Islami n Ussukkes (AIS) i lmend n waya. D acu kan, deg tallit-nni, llan yineḍfaren nniḍen n ukabar-a ay d-yesbedden tirebbaɛ timsellḥin nniḍen (am Tegrawt Tislamit Timselleḥt).

Imenɣi imselleḥ ay d-yebdan deg 1992, d win ay yegren Ldzayer deg tallit-nni taberkant n rrebrab ay yeglan s waṭas n tmeddurin.

Tagara n tnkera ed tenhawt n ukabar

Deg 1997, anabaḍ adzayri yessuffeɣ-d Ɛebbassi Madani seg lḥebs, maca yerra-t ɣer tnezduɣt ddaw tɛessast. Deg 24 Ctembeṛ n useggas-nni, Igen Islami Imselleḥ (GIA neɣ GSM s tmaziɣt) yeḥbes imenɣi-nnes. Deg wass n 13 Yennayer 2000, Igen Islami n Ussukkes (AIS neɣ GSS) yejja i lebda imenɣi imselleḥ yerna wid yettekkan deg-s yeɛfa-asen uwanak. Deg 2003, awanak yefka-asen tilelli-nsen ama i Ɛebbassi Madani ed Ɛli Belḥaǧ . Deg wakud aydeg Ɛebbassi Madani yennejla ɣer tmura n beṛṛa, Ɛli Belḥaǧ yettwagdel-as ad yeffeɣ seg wakal n Ldzayer yerna mazal-itt ddaw tɛessast.